Michael Mann og Chris Hemsworth leiða saman hesta sína 15. febrúar 2013 15:39 Kvikmyndavefurinn Hollywood Reporter greinir frá því í dag að leikstjórinn Michael Mann og stórleikarinn Chris Hemsworth muni leiða saman hesta sína í nýjum spennutrylli . Ekki er þó gefið upp hvenær myndin mun líta dagsins ljós en framleiðslufyrirtækið Legendary Pictures mun sjá um framleiðslu myndarinnar . Mikil leynd ríkir yfir söguþræðinum en þó hefur verið gefið upp að myndin muni fjalla um tölvu-hryðjuverk ( cyber terrorism ) . Michael Mann er með frægustu leikstjórum Hollywood og á ansi farsælan feril að baki . Á ferilskrá sinni sem leikstjóri á hann kvikmyndir eins og Heat , Ali og The Insider en allar kvikmyndirnar hlutu mikið lof gagnrýnenda á sínum tíma og fengu fjölmargar tilnefningar . Þá hafa flestar kvikmyndir kappans halað inn miklum tekjum og má þar helst nefna Public Enemies og Miami Vice . Hvað Chris Hemsworth varðar þá hefur hann á undanförnum árum skotið sér upp á stjörnuhimininn með góðri frammistöðu í kvikmyndum á borð við Thor og The Avengers . Það verður því gaman að sjá útkomuna af samvinnu þessara tveggja höfðingja .